
Projektas XVP-1670(2)


LIETUVOS RESPUBLIKOS 
GELEŽINKELIŲ TRANSPORTO KODEKSO 3, 296 IR 298 STRAIPSNIŲ PAKEITIMO
ĮSTATYMAS

2026 m.                  d. Nr.
Vilnius


1 straipsnis. 3 straipsnio pakeitimas
Pakeisti 3 straipsnio 52 dalį ir ją išdėstyti taip:
„52. Kitos šiame Kodekse vartojamos sąvokos suprantamos taip, kaip apibrėžiamos Reglamente (ES) Nr. 913/2010, Įgyvendinimo reglamente (ES) 2015/1100, Įgyvendinimo reglamente (ES) 2017/2177, 2018 m. lapkričio 20 d. Komisijos įgyvendinimo reglamente (ES) 2018/1795, kuriuo pagal Europos Parlamento ir Tarybos direktyvos 2012/34/ES 11 straipsnį nustatoma ekonominės pusiausvyros įvertinimo tvarka ir kriterijai, Lietuvos Respublikos civiliniame kodekse, Lietuvos Respublikos draudimo įstatyme, Lietuvos Respublikos geležinkelių transporto eismo saugos įstatyme, Lietuvos Respublikos konkurencijos įstatyme, Lietuvos Respublikos krizių valdymo ir civilinės saugos įstatyme, Lietuvos Respublikos mobilizacijos ir priimančiosios šalies paramos įstatyme, Lietuvos Respublikos pavojingųjų krovinių vežimo automobilių, geležinkelių ir vidaus vandenų keliais įstatyme, Lietuvos Respublikos saugos tyrimų įstatyme, Lietuvos Respublikos statybos įstatyme, Lietuvos Respublikos transporto veiklos pagrindų įstatyme, Lietuvos Respublikos viešojo keleivinio transporto lengvatų įstatyme, Lietuvos Respublikos žemės įstatyme.“ 

2 straipsnis. 296 straipsnio pakeitimas 
Papildyti 296 straipsnio 5 dalį 9 punktu: 
„9) pareiškėjui skirti viešosios geležinkelių infrastruktūros pajėgumai yra reikalingi gyventojams evakuoti, gresiančiai ar susidariusiai krizei ar ekstremaliajai situacijai likviduoti ir jos padariniams šalinti; šiuo atveju pareiškėjo, kuriam skirti viešosios geležinkelių infrastruktūros pajėgumai yra panaikinti, patirti nuostoliai nėra kompensuojami. Šiam pareiškėjui gali būti teikiama valstybės parama vadovaujantis Krizių valdymo ir civilinės saugos įstatymu.“ 

3 straipsnis. 298 straipsnio pakeitimas 
1. Papildyti 298 straipsnį 6 dalimi: 
„6. Viešosios geležinkelių infrastruktūros valdytojas:
1) privalo organizuoti geležinkelių transporto eismą, pirmenybę teikdamas Vyriausybės, Lietuvos Respublikos Vyriausybės kanceliarijos Nacionalinio krizių valdymo centro, ekstremaliosios situacijos operacijų vadovo, savivaldybės mero ir savivaldybės ekstremaliųjų situacijų operacijų centro priimtiems sprendimams dėl gyventojų evakavimo, gresiančios ar susidariusios krizės ar ekstremaliosios situacijos likvidavimo ir jos padarinių šalinimo; 
2) įgyvendindamas šios dalies 1 punkte nustatytą pareigą, teikia operatyvinius nurodymus dėl naudojimosi viešąja geležinkelių infrastruktūra suteikimo šios dalies 1 punkte nustatytais atvejais vadovaudamasis šio Kodekso 26 straipsnio 4 dalyje nurodytu reglamentu ir nacionalinėmis taisyklėmis.“
2. Papildyti 298 straipsnį 7 dalimi: 
„7. Šio straipsnio 6 dalyje nustatytais atvejais geležinkelio įmonėms (vežėjams) taikomi naudojimosi viešąja geležinkelių infrastruktūra apribojimai turi kuo mažiau trikdyti vežimo geležinkelių transportu paslaugų teikimą ir neturi būti taikomi platesniu mastu, negu yra būtina kilusioms grėsmėms suvaldyti.“
3. Papildyti 298 straipsnį 8 dalimi: 
„8. Geležinkelio įmonės (vežėjo) nuostoliai, patirti dėl šio straipsnio 6 dalyje nustatytais atvejais taikomų naudojimosi viešąja geležinkelių infrastruktūra apribojimų, nėra kompensuojami. Šiai geležinkelio įmonei (vežėjui) gali būti teikiama valstybės parama vadovaujantis Krizių valdymo ir civilinės saugos įstatymu.“ 

4 straipsnis. Įstatymo įsigaliojimas 
Šis įstatymas įsigalioja 2027 m. sausio 1 d.


Skelbiu šį Lietuvos Respublikos Seimo priimtą įstatymą. 


Respublikos Prezidentas






